REPUBLIKA SRBIJA

Odbor za dijasporu i Srbe u regionu

09 Broj: 06-2/497-14

01. mart 2015. godine

B e o g r a d

Z A P I S N I K

SA DEVETE SEDNICE ODBORA ZA DIJASPORU I SRBE U REGIONU

Sednica je održana u petak, 27**. februara 2015**. godine u Maloj sali Doma Narodne skupštine sa početkom u **11.00 časova**.

Sednicom je predsedavao je dr Janko Veselinović, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Milan Stevanović, Nebojša Berić, Nenad Nikolić, dr Aleksandar Peranović, Bratimir Vasiljević, Dušan Stupar, Siniša Maksimović, Marjana Maraš, Milorad Stošić, dr Branko Đurović i Aleksandar Čotrić.

Sa sednice opravdano odsutni: prof. dr Marko Atlagić, Jovana Jovanović, Milan Đurica i Marija Jevđić.

Pored članova Odbora sednici su prisustvovali i uzeli učešća u radu: Saša Mirković, državni sekretar Ministarstva kulture i informisanja; Dragan Momčilović, pomoćnikMinistra spoljnih poslova;Nikolina Milatović Popović, Uprava za saradnju s dijasporom i Srbima u regionu; Branka Đukić, direktorka agencije „Tanjug“; Ratko Dmitrović, glavni i odgovorni urednik“Večernje novosti“; Milorad Vujović, direktor i glavni i odg.urednik  **„**Međunarodni radio Srbija“; Snežana Milivojević,glavni i odgovorni urednik informativnog programa „Srpska redakcija Mađarske televizije“; Tatjana Ćitić,odgovorna urednica programa za dijaspru RTS; Dušan Gligorijević, urednik programa za dijasporu na „Radio Beograd 1 program“, Branislav Bijelić, glavni i odgovorni urednik informativnog programa Radio „Dunav“, Hrvatska; Srđan Kolar, glavni i odgovorni urednik ZVO-TV produkcija i ZVO časopisa „Izvor“ , Hrvatska; Gordana Stojkovska, glavna urednica časopisa „Slovo Ljubve“, Skoplje, Makedonija; Dušan J. Bastašić**,** gl. i odgovorni urednik portala „Jadovno 1941.“ Republika Srpska; Radomir Diklić, direktor agencije „Beta“ ; dr Momčilo Vuksanović**,** gl.i odg. urednik „Srpske novine“, „Srpska TV“ i „Srpski radio KUL“ u Crnoj Gori; Branimir Grulović, direktor informativnog programa TV Vojvodina; Jelena Arsenoviću ime gl.i odg.urednika „Frankfurtskih vesti“; Dragan Jakovljević, glavni i odgovorni urednik „Srpske nedeljne novine“, Budimpešta; Miloš Antonijević, glavni i odgovorni urednik Agencija „Infobiro“; Rajko Kornja,glavni i odgovorni urednik lista „Naša reč“, Temišvar, Rumunija i kao direktor za medije ispred Saveza Srba u Rumuniji.

Predsedavajući je pozdravio goste i članove Odbora, konstatovao kvorum neophodan za rad i odlučivanje i predložio sledeći:

D n e v n i r e d:

1.Značaj medija za informisanje o položaju dijaspore i Srba u regionu i za obaveštenost Srba u regionu i naše dijaspore o stanju u matičnoj državi

Pošto nije bilo predloga za izmenu i dopunu dnevnog reda, pristupilo se glasanju i jednoglasno je usvojen predloženi dnevni red.

Pre prelaska na rad, jednoglasno su usvojeni zapisnici sa sedme i osme sednice Odbora. Predsedavajući je u uvodnom izlaganju izneo da veza Srbije sa sunarodnicima u dijaspori i regionu treba da bude stalna i neraskidiva. Uzajamno uvažavanje i poštovanje i permanentna komunikacija matice sa dijasporom i Srbima u regionu su važni preduslovi za međusobnu pomoć i razumevanje. On je ukratko izneo podatke o svakoj zemlji regiona i to one, koji se odnose na brojnost srpske zajednice koja živi u toj zemlji, kakve su prilike kada je u pitanju obrazovanje i učenje na srpskom jeziku, organizovanost i delovanje kroz srpska udruženja, kao i kada su u pitanju srpski mediji u tim zemljama. Podvukao je važnost povratka poverenja dijaspore u maticu i izneo podatke o pomoći dijaspore namenjene područjima u Srbiji, koja su pretrpela ogromne materijalne štete u toku prošlogodišnjih majskih poplava. Nakon svog uvodnog izlaganja, predsedavajući je najpre dao reč Saši Mirkoviću, državnom sekretaru u Ministarstvu kulture i informisanja.

**Saša Mirković** je u svom izlaganju rekao da su za nepune dve godine povećana sredstva u oblasti informisanja na maternjem jeziku za 80 odsto, kao i da je za ovu godinu planirano 18 miliona dinara. Konkurs za projekte je raspisan 2. februara i trajaće do 3. marta i naglasio da je budžet za finansiranje tih projekata pre dve godine bio 10 miliona dinara, prošle godine 15, a ove 18 miliona dinara, kao i da se povećao gornji limit po projektu na 1,5 miliona dinara. Takođe je istakao da će po prvi put konkursne komisije biti formirane na način predviđen zakonom, a to je da će većinu članova u svim komisijama činiti predstavnici koje predlažu novinarska udruženja i medijske asocijacije. Mirković je naglasio da je izuzetno bitno da digitalizacija TV signala i tehnološke mogućnosti, koje će uslediti nakon 17. juna, biti upravo potpora boljoj umreženosti i saradnji u dijaspori. Razmena medijskih sadržaja i umreženost trebala bi da bude poboljšana u narednom periodu, a sa tehnološkim rešenjima biće zaokružen ceo splet neophodnih preduslova, koji će omogućiti da u narednom periodu zaista imamo još bolje informisanje dijaspore i Srba u regionu, istakao je Mirković. Nakon njegovog izlaganja, predsedavajući je dao reč pomoćniku Ministra spoljnih poslova, dr Draganu Momčiloviću.

**Dragan Momčilović** je na početku svog izlaganja podsetio da Ministarstvo spoljnih poslova vodi aktivan dijalog kako sa dijasporom, tako i sa liderima zemalja u okruženju na poboljšanju položaja Srba, navodeći da se to pitanje pokreće u susretima sa zvaničnicima tih zemalja. Diplomatsko-konzularna predstavništva, ambasade i generalni konzulati, kroz pružanje konzularne pravne pomoći dnevno rade na aktuelnim problemima i rešavanju problema koje naši sugrađani imaju u tim zemljama i na taj način im olakšavaju život i povezuju ih sa maticom. On je naglasio da je sa dijasporom ostvarena izuzetno dobra saradnja tokom majskih poplava i ukazao na njihovu nesebičnu pomoć i podršku. Momčilović je istakao da su napravljeni konkretni dogovori sa Upravom za saradnju s dijasporom i Srbima u regionu da se ažurira spisak naših viđenijih ljudi koji žive u inostranstvu, a misli se na naučnike, inženjere, umetnike i sl., kao i da se ažurira spisak naših udruženja i klubova u inostranstvu, pri čemu treba imati ofanzivniji nastup prema njima u cilju ostvarivanja dvosmerne komunikacije i dobre povezanosti.

**Nikolina Milatović Popović** je u ime Uprave za saradnju s dijasporom i Srbima u regionu, u svom izlaganju podsetila na činjenicu da Uprava u okviu Ministarstva spoljnih poslova, obavlja poslove državne uprave koji se, između ostalog, odnose i na informisanje dijaspore i državljana Republike Srbije koji žive u inostranstvu. Novim Zakonom o javnim medijskim servisima, članom 43. predviđeno je projektno finansiranje iz sredstava budžeta u slučaju proizvodnje, emitovanja i distribucije programa za inostranstvo i programa namenjenih dijaspori. U toku 2013. godine napravljeno je pilot istraživanje analize onlajn medija dijaspore i ustanovljeno je da se portali dijaspore u dovoljnoj meri ne bave aktivnostima lokalne dijasporske zajednice, kao i da većina nije redovno ažurirana. Nedostatak tehničke opremljenosti sajtova povezan je sa nedostatkom finansijskih sredstava, ali i veština. Uprava za dijasporu i Srbe u regionu Ministarstva spoljnih poslova daje direktnu finansijsku podršku medijima dijaspore putem projektnog finansiranja. Milatović Popović je na kraju izlaganja najvila da će ovogodišnja Konferencija medija naše dijaspore i Srba u regionu u potpunosti biti posvećena edukaciji i podršci novinarima i medijima dijaspore i Srba iz regiona.

**Branka Đukić**, direktorka agencije „Tanjug“ je na početku svog izlaganja istakla da su se u poslednje dve decenije bitno promenili i svet i komunikacije i sama dijaspora, kao i da prvi put u inostranstvu živi cela jedna generacija mlađih, visokoobrazovanih ljudi, koji su Srbiju i područja bivše Jugoslavije, na kojima su živeli, napustili u prethodne dve decenije, a koji su i profesionalno i socijalno realizovani tamo gde žive. Ti ljudi su apsolutno tehnološki pismeni i svakodnevno se informišu o događajima u Srbiji i u svetu, ne posredstvom specijalnih izdanja štampe ili satelitskih programa, već posredstvom mobilnih platformi, od pametnih telefona do portala i društvenih mreža. Koliko će kvalitetno biti informisani ti ljudi koji su deo dijaspore, zavisi od profesionalnog i tehnološkog profila medija u Srbiji, jer oni koji žive u inostranstvu, voleli bi da gledaju moderno osmišljene priloge o svim zbivanjima u našoj zemlji, naglasila je Đukić.

**Ratko Dmitrović**, glavni i odgovorni urednik“Večernje novosti“, na početku izlaganja je istakao da je glavni problem, kada je ova tema u pitanju što država Srbija 30. juna izlazi iz vlasničke strukture medija i da je situacija u štampanim medijima prilično loša. Dmitrović je pominjući javni servis pohvalio zalaganje i trud kada je u pitanju specijalizovana emisija za dijasporu, ali i izneo mišljenje da to koncepcijski nije dobro postavljeno. On je ukazao na važnost dopisnika i naglasio da jedino „Večernje novosti“ imaju dopisnike po svim većim gradovima i na prostoru bivše Jugoslavije.

**Dušan Gligorijević**, urednik programa za dijasporu na „Radio Beograd 1 program“,podsetio je da se program pod imenom „Večeras zajedno“ emituje svakog radnog dana od 21 do 22 časa i da će 8. maja proslaviti 45 godina postojanja. Zahvaljujući dobroj saradnji emisija je emitovana iz Radio Budimpešte i iz Radio Temišvara i naglasio da će se to činiti i iz drugih centara u regionu, naravno u zavisnoti od finansijskih mogućnosti. Kada je reč o elektronskim medijima naglasio je potrebu da se oformi centralna baza u kojoj bi se sabirali važni prilozi novinara i redakcija iz matice i iz rasejanja. Svi koji bi bili registrovani, bili bi deo tog projekta i imali bi mogućnost pristupa posebnom internet sajtu, pa bi, reciomo izveštaj sa sednice ovog Odbora mogao već u toku današnjeg dana da se nađe u zvučnom obliku u jednom od naših radija u Čikagu.

**Tatjan Ćitić**, odgovorna urednica redakcije programa za dijaspru RTS naglasila je na početku svog izlaganja da u postejećim uslovima redakcija uspeva godišnje da proizvede oko 10.000 minuta programa namenjenog dijaspori. Posebno je istakla emisije: „Srbija na vezi“„Magazin Srbije na vezi“ i naglasila da dosta materijala koji stignu na adresu Programa za dijasporu, zapravo budu prosleđeni informativnom programu Radio televizije Srbije i najčešće se nađu u emisijama jutarnjeg programa i drugim emisijama više kolažnog tipa, a sve ono što jeste vest, što su aktuelne informacije, izveštavanje iz regiona, nalaze se u udarnim vestima centralnih informativnih emisija. Satelitski program je vrlo značajan. program jeste dostupan još od 1991. godine u Evropi, a 2010. godine, preko satelita se emituje za teritoriju Severne Amerike, Australije, Novog Zelanda. Ćitić je rekla da je program, zahvaljujući razvoju telekomunikacija dostupan za oko 16, 17 miliona domaćinstava u Evropi kroz najveće kablovske i IPTV sisteme. Što se tiče saradnje, naglasila je da među prisutnima ima dosta njih sa kojima RTS već sarađuje, kao i da u cilju unapređenja informisanja zainteresovani mogu mesto naći na podsajtu dijaspora, na kojem se objavljuju sve značajne informacije.

**Milorad Vujović**, direktor i glavni i odg. urednik bivšeg Radio Jugoslavija, sada pod nazivom „Međunarodni radio Srbija“ je na početku svog izlaganja dao nekoliko podataka o mediju na čijem je čelu i naglasio da je program na srpskom i na 11 stranih jezika, pet jezika iz Evrope, zatim ruski, arapski, kineski, grčki, mađarski i albanski. Kada se govori o Srbima u regionu, istakao je da je ova dimenzija takođe značajna. Podsetio je da su osnovani 1936. godine, pre „Glasa Amerike“, kao i da ih odredba Zakon o informisanju i medijima, član 148. ih veoma uznemiruje. Njegovo pitanje učesnicima sednice, kao i predstavnicima Ministarstva spoljnih poslova, Uprave za saradnju sa dijasporom i Srbima u regionu i Ministarstva kulture i informisanja je bilo da li će se medijski sedamdesetdevetogodišnjak ugasiti? Istakao je da je to medij koji nema direktnu konkurenciju u našim unutrašnjim uslovima. Vujović je takođe rekao da se poslednjih godina nije ozbiljno razgovaralo o konceptu informisanja prema dijaspori i uzvratno i izneo da je sada mogućnost da kroz projektno finansiranje, o čemu je državni sekretar govorio, a u saradnji sa Ministarstvom kulture i informisanja, Ministarstvom spoljnih poslova i Upravom za saradnju s dijasporom i Srbima u regionu zajednički sagleda šta je u ovom trenutku moguće uraditi da se na udruženi način i objedinjeno ova funkcija obavlja. Za sada je to jedina mogućnost u okviru RTS. Naglasio je da je moguće iz razloga što Međunarodni radio Srbija ima odgovarajući kadrovski potencijal i izneo predlog da se u okviru ovih ministarstava i medija koji vrše ovu funkciju, napravi odgovarajuća radna grupa, s obzirom na rok krajem juna meseca, kako bi se ovi potencijali stavili potpuno u funkciju i napravio odgovarajući kostur organizacionog delovanja u okviru medijskog javnog servisa RTS, kako bi Međunarodni radio Srbije -„Glas Srbije“, nastavio svoj da postoji i radi, završio je g-din Vujović.

**Snežana Milivojević,** glavni i odgovorni urednik informativnog programa „Srpska redakcija Mađarske televizije“ je istakla da srpska emisija u Mađarskoj u okviru javnog servisa nije ukinuta i da kao urednik emisije na srpskom jeziku, odnosno srpske redakcije Mađarskog javnog servisa vodi emisijue „Srpski ekran“. Ona kao takva postoji od 1992. godine. Radi se o emisiji magazinskog tipa, koja je pre svega namenjena informisanju srpske manjine u Mađarskoj, a zatim i informisanju Mađara, a od 2010. godine, redovno se reemituju na programima RTV. Od 2001. godine, odnosno od 2011. godine, Mađarski javni servis je započeo veliku strukturalnu reorganizaciju, koja traje do danas i odrazila se na položaj srpske redakcije mađarske televizije, što je dovelo do otpuštanja više od jedne trećine saradnika. Što se tiče programa na srpskom, naglasila je da su dobili novi termin emitovanja i to utorkom u šest časova ujutru na kanalu „Dunav“, a repriza u 12 časova istog dana na satelitskom kanalu, koji je vidljiv na teritoriji Mađarske, ali je vrlo slabo praćen i namenjen je pre svega Mađarima van granica. To praktično znači sporedni kolosek, što može doprineti da ostanu bez gledalaca. Milojević je pomenula i kolege sa radija, čija situacija je takva da od 15. marta proizvodnja radio-emisija, koja se do sada odvijala i odvijaće se u Pečuju u okviru regionalnog studija mađarske televizije, prelazi u ruke jedne privatne firme, kao i proizvodnja ostalih manjinskih emisija u tom gradu, radijskih i televizijskih i uslovi njihovog funkcionisanja su vrlo nejasni. S tim u vezi je zamolila i sugerisala predstavnicima Odbora za dijasporu, Uprave za saradnju s dijasporom i Srbima u regionu i nadležnih ministarstava, da se zajedničkim snagama lobira i utičete kako bi se na međudržavnom nivou postigla neka vrsta adekvatnog rešenja u vezi sa iznetim problemom. Ona je iznela i nekoliko rečenica u vezi sa konkurisanjem preko Ministarstva za kulturu i informisanje, s obzirom da njihov unutrašnji sistem funkcionisanja ne dozvoljavam da se uključe na konkurs i zamolila za mogućnost razgovora i na tu temu.

**Gordana Stojkovska**, glavna urednica časopisa „Slovo Ljubve“, Skoplje, Makedonija , obratila se skupu i kao predsednik Srpske zajednice u Makedoniji, koja broji 22 opštinske organizacije i pet regionalnih sa oko 10.000 članova iz cele Makedonije i u ime urednice „Vidika“, srpske redakcije pri državnoj televiziji Makedonije. Ona je iznela nekoliko rečenica o položaju Srba u Makedoniji. Ona je istakla da manjine u Makedoniji nemaju nikakav budžet, nemaju nikakvo pravo da predstavljaju svoje nacionalnosti, jer po centralnom registru važe kao obična udruženja građana i rekla da je osnovni problem što Srbi u Makedoniji nemaju crkvu i nikakav kulturni centar ili prostor gde bi mogli da se okupljaju. Takođe je iznela problem kada je srpski jezik i pitanju. Za „Vidik“ televizijsku redakciju, istakla je da postoji 20 godina i da je na početku bila redakcija sa 16 ljudi, kao i da je imala svoj prostor, kamermana, a da je to sada redakcija od tri čoveka i da nemaju svoju kameru, niti svoju kancelariju i da su uslovi rada loši. „Vidik“ se na televiziji emituje u 15,00 sati, a emisija na radiju ide u 19,00 sati, tako da su to termini kada niko ne sluša radio i niko ne gleda televiziju.

**Branislav Bjelić**, , glavni i odgovorni urednik informativnog programa Radio „Dunav“, Hrvatska je istakao da su elektronski mediji u Hrvatskoj, pogotovo Radio „Dunav“, „Borovo“ i „Banjska Kosa“ trgovačka društva, jer hrvatski zakon ne poznaje manjinski medij kao instituciju, što im onemogućava da se prijave na konkurse koje raspisuje Uprava za saradnju s dijasporom i Srbima u regionu. U tom smislu je zamolio za pomoć i razumevanje, kako bi im bila pružena mogućnost da učestvuju na konkursima.

**Srđan Kolar**, glavni i odgovorni urednik ZVO-TV produkcija i ZVO časopisa „Izvor“ , Hrvatska je naglasio da su uspeli zajedno sa Ministarstvom kulture, Pokrajinskim sekretarijatom i tadašnjom Kancelarijom za saradnju s dijasporom i Srbima u regionu da pronađu neko rešenje, pa je radio obnovljen i uređen. Na njemu se čuje srpska reč i isključivo srpska muzika. Zajedničko veće opština ima vrlo važan časopis „Izvor“, koji je jedini u Hrvatskoj na srpskom jeziku i ćiriličnom pismu. On se štampa svakih 15 dana u 8.000 primeraka i distribuira se u početku samo za Slavoniju i Baranju, međutim, zbog same potrebe, zbog samog tematskog sadržaja po celoj Hrvatskoj, ali samo po teritoriji gde žive i rade Srbi i isključivo je vezano za Srbe je u programskom sadržaju. On je istakao da se najponosniji projekat televizijska produkcija Zajedničko veće opština, kao samostalna televizijska kuća, nažalost uasila u silnim dugovima, kao i da je 2007. obnovljena i da je prvu podršku dobila od RT Vojvodine pošto Hrvatska ni tada, a ni sada ne dozvoljava samostalnu emisiju na javnom servisu.

Godine 2010. zbog potrebe za širim područjem gledanosti, mi ostvarena je saradnja sa RTS, sa RTS „Satelit“, što je izuzetno važno za sredine, kao što su Dalmacija, Kordun, Banija i Lika.

**Dušan J. Bastašić**, gl. i odgovorni urednik portala „Jadovno 1941.“ Republika Srpska, izneo je nekoliko rečenica u vezi sa aktivnostima u cilju očuvanja kulture sećanja, pamćenja i memorijalizaciju srpskog stradanja u ratovima u 20. veku, podsećajući da portal postoji pet godina. On je u obraćanju postavio pitanje oko mogućnosti subvencije u smislu naknade za korišćenje informacija novinskih agencija. Takođe, kada su u pitanju mediji i portali u vlasništvu države, postavio pitanje u vezi sa mogućim subvencionisanjem, odnosno po povoljnijoj ceni oglašavanje svojih aktivnosti putem banera.

**Radomir Diklić**, direktor agencije „Beta“ se na početku svog izlaganja složio sa konstataciojom g-dina Dmitrovića, da Srbi u regionu nisu dovoljno prisutni u našim medijima i naglasio da što se tiče Bete imaju dopisnike u svim državama regiona. Informacije su u servisu, ali na uređivačkoj politici medija je da to koriste ili ne koriste. Diklić je istakao da postoje Srbi u regionu i potreba njihovog informisanja i informisanja o njima, da postoji nova dijaspora, koji se sasvim sigurno informišu o svemu što žele da saznaju, jer su veoma vični kada je upotreba elektronskih medija u pitanju i postoji treća grupa, to je ona, stara dijaspora, koja je šezdesetih godina otišla iz Srbije, pa su sad tamo već druga ili treća generacija. Govoreći o mogućnosti projektnog finansiranja, rekao je da se nada da će to poboljšati mogućnosti medija da prenose sliku o tome kako žive naši ljudi van Srbije i da mi u Srbiji budemo svesni svih njihovih problema, da to nije isto u istočnoj Slavoniji, kao što je u Republici Srpskoj, ili u Makedoniji ili u Sloveniji, gde Srbe čak i ne priznaju kao manjinu, zavrio je Diklić.

**Branimir Grulović,** direktor informativnog programa TV Vojvodina , najpre je rekao da je Radio-televizija Vojvodina jedinstvena televizija u Evropi, jer proizvodi program na deset jezika i da sve manjinske zajednice u Srbiji praktično imaju svoje programe na kanalima RTV.

Takođe, izneo je da RTV podržava našu dijasporu i spominjući prisutne kolege iz Vukovara i Budimpešte, rekao da RTV reemituje njihove programske sadržaje. On je istakao da su kao televizija dobar primer, koji može da posluži svim drugim televizijama u regionu, u smislu kako se medijski tretiraju manjinske zajednice i rekao da s pravom treba da očekujemo da na isti način države u regionu i svetu tretiraju naše sunarodnike, koji tamo žive.

**Miloš Antonijević**, glavni urednik Regionalnog informativnog video servisa „Infobiro“. Posebno je naglasio da Infobiro ima svoje redakcije kako u Srbiji, tako i u Hrvatskoj, BiH, Crnoj Gori, nedavno je otvorena i redakcija u Češkoj, a u planu postoji otvaranje redakcije i u Mađarskoj i Makedoniji. Antonijević je izneo predlog oko mogućnosti međusobne saradnje i obostrane koristi. S tim u vezi rekao je da Infobiro snima, montira, arhivira i distribuira potpuno besplatno najznačajnije događaje iz čitavog regiona i da se oni nalaze na njihovom video-sajtu [www.infobiro.tv](http://www.infobiro.tv). Bilo koja televizija, radio stanica, može da potpuno besplatno preuzme materijal sa sajta Infobiroa, bez ikakve obaveze prema agenciji, a ukoliko je neko zainteresovan da preuzime materijal da bi ga emitovao u svojim programima, za uzvrat, ukoliko želi, može Inforbirou da pošalje svoje materijale. U dvosmernoj razmeni materijala stvara se svojevrsna baza podataka. S tim u vezi pomenuo je podatak da trenutno imaju preko hiljadu i nešto ulogovanih televizija, koje imaju šifru da od njih preuzimaju materijal, pa se isti snimci nalaze i na portalima određenih novina – „Politike“, „Dnevnika“, „Danas-a“. Pozvao je prisutne na saradnju i razmenu informacija i ukazao na činjenicu da na urednicima ostaje šta će od raspoloživih informacija emitovati.

**Jelena Arsenijević**, novinar Frankfurtskih „Vesti“ je na početku izlaganja istakla da su Frankfurtske „Vesti“ najtiražnije i najuticajnije dnevne novine u dijaspori, kojeizlaze u Severnoj Americi u zapadnoj Evropi i u Australiji i kojeg je nemački „Den vej“ svrstao na 18. mesto po čitanosti u Nemačkoj, računajući i njihovu štampu. Međutim, matična redakcija u Beogradu nailazi na probleme u komunikaciji sa državnim organima, navodeći primer skretanja pažnje na Krivični zakonik na KiM, koji ima materijalnih grešaka u prevodu, a koji krucijalno utiču i na značenje i na sam sadržaj presude kada se sudi Srbima, jer albanski prevod na srpskom ima preko pet i po hiljada grešaka u prevodu. Ona je istakla da ne bi trebalo da bude političkog ignorisanja njihovog medija i novinara kada pokušavaju da dobijju oficijelne zvanične podatke. Drugi segment se tiče više nekih tehničkih podataka koji našu dijasporu zanima, kao što su pitanja: Da li se dopunska škola gasi, ili se ne gasi? Da li će imati časove, pod kojim uslovima? Gde će i koliko njihova deca putovati u odnosu na mesto stanovanja? i sl i zato je sugerisala da država bude što otvorenija prema njihovom mediju

**Momčilo Vuksanović,** gl.i odg. urednik „Srpske novine“, „Srpska TV“ i „Srpski radio KUL“ u Crnoj Gori i ispred Srpskog nacionalnog saveta CG čiji je predsednik, pozdravio je prisutne. Izneo je nekoliko segmenata, koji se tiču položaja Srba u Crnoj Gori i podvukao da zvaničnici Republike Srbije u susretima sa najvišim funkcionerima Crne Gore ne bi trebalo da istupaju sa izjavama da ne postoji ni jedno nerešeno političko pitanje, da Srbi nemaju nikakvih problema u CG, da smo isti narod, jer da je tako živeli bismo u istoj državi, imali bismo istu crkvu, isti jezik, poštovali bismo istu kulturu, tradiciju itd. Vuksanović je podvukao da Srbi u Crnoj Gori ne mogu koristiti status manjinskog naroda i predložio da Odbora za dijasporu i Srbe u regionu pokrene inicijativu da Srbi u regionu imaju makar isti tretman kao što imaju manjinski narodi u Srbiji. Što se tiče medija, istakao je da su kao Srpski nacionalni savet formirali jedan mali sistem medija, onoliko koliko su dozvoljavali kapaciteti, a to je **„**Portal srpske novine“, „Srpski radio“ koji pokriva područje Podgorice, Danilovgrada, gradskih opština Podgorica, dve opštine Nikšić, Cetinje i Bar i da su putem konkursa dobili frekvencije za opštine Andrijevica, Berane, Belo Polje, Mojkovac i Nikšić, ali je istakao problem oko finanasiranja.

**Dragan Jakovljević**, glavni i odgovorni urednik „Srpske nedeljne novine“iz Budimpešte je na početku svog izlaganja podsetio da su Srpske nedeljne novine“ glasilo Samouprave Srba u Mađarskoj ,koji je njihov izdavač i da pod tim imenom izlaze već šest godina. Međutim, tradicija štampanog novinarstva u Mađarskoj je mnogo duža, više od dva veka i da su izdanak „Serbskih narodnih novina“.On je istakao saradnju sa medijima u Srbiji, posebno sa Radio Beogradom i RTS sa kojima imaju višegodišnju uspešnu i obostrano korisnu saradnju, tako da slušaoci emisije „Večeras zajedno“, gledaoci satelitskog programa i jutarnjeg programa RTS vrlo često imaju prilike da se informišu i o zbivanjima u srpskoj zajednici u Mađarskoj. Istakao je da su ponosni na elektronsko internet izdanje, međutim, s druge strane govorio je nemogućnosti da se bave istraživačkim novinarskom u meri u kojoj smatraju da je to potrebno, kao i finansijskim problemima. Na kraju izlaganja , Jakovljević je govorio o konkursu za književnu nagradu „Milovan Vidaković“ koji se u cilju motivisanja negovanja maternjeg jezika raspisuje po četvrti put.

**Rajko Kornja**,glavni i odgovorni urednik lista „Naša reč“, Temišvar, Rumunija i kao direktor za medije ispred Saveza Srba u Rumuniji izneo je problem oko nedostatka novinara, obrazlažući činjenicom da je poslednji Srbin iz Rumunije, koji je uspeo da upiše novinarstvo u Beogradu to uradio pre 25 godina, kao i da rumunski školski sistem, ne može da proizvede jednog srpskog novinara. Kornja je rekao da je to za njih veoma bitno i da za Srbiju ne bi bilo veliko ulaganje, a njima bi dosta značilo. Rekao je da su obeleželi 25 godina postojanja „Naše reči“ i da imaju razvijen književni život, emisije na srpskom jeziku na nacionalnoj rumunskoj televiziji i Srpsku kuću koju su pre nekoliko godina otvorili, a čije finansiranje je obezbedila Rumunija, dok je finansijskom podrškom u iznosu od 40.000 evra pomogla je AP Vojvodina.

U diskusiji su učestvovali narodni poslanici, članovi Odbora: Milan Stevanović, Bratimir Vasiljević i zamenik predsednika Odbora Miodrag Linta.

**Milan Stevanović** je izneo predlog da se u Ministarstvu spoljnih poslova napravi radna grupa, čiji zadatak će biti osnivanje baze podataka naših ljudi u dijaspori. Takođe je izneo mišljenje da postoji potreba za izradom projekata, kojim bi se komercijalno, bez profitabilnog, u postojećim kapacitetima, navodeći primer hotela na Kopaoniku , iskoristili za decu iz dijaspore, koji bi tamo došli da uče, druže se, uče jezik i kulturu našeg naroda.

**Bratimir Vasiljević** je pozdravio prisutne i u vezi sa njegovim skorašnjim boravkom u SAD pohvalio MSP i našu Ambasadu na organizaciji i pripremi susreta sa predstavnicima naše dijaspore i crkve i istakao zadovoljstvo što se sreo i razgovorao sa važnim, uticajnim i uglednim našim ljudima, koji žive na teritoriji Vašingtona i države Merilend, a u srpskom klubu imao je susret sa više od 500 mladih Srba, starosti između 20 i 35 godina. On je iskoristio priliku da prenese informaciju o želji ljudi koji imaju vrlo visok ugled u Vašingtonu, da se povezuju i da sarađuju sa našom Vladom. Na kraju izlaganja apelovao je da se ubrza izbor direktora Uprave za saradnju s dijasporom i Srbima u regionu.

**Miodrag Linta**, zamenik predsednik Odbora, je pozdravio prisutne i istakao stav Odbora da pitanje položaja Srba u regionu i dijaspori treba da bude jedno od državnih i nacionalnih pitanja, kao i da se u narednom periodu posebna pažnja posveti tom pitanju. Odbor treba da učini sve kako bi problemi, koji evidentno postoje, budu predmet razgovora u našim institucijama. Kada je aspekat informisanja u pitanju, pokrenuti razgovore sa nadležnim Ministarstvom kulture i informisanja, sa nadležnim ljudima u RTS-u, sve u cilju boljeg informisanja građana Srbije,a vezano za položaj Srba u regionu. Linta je, takođe, istakao potrebu da se sednice Odbora za dijasporu i Srbe u regionu, na ovu temu trebale organizovati barem dva puta godišnje i da to bude praksa.

Predsednik Odbora, dr Janko Veselinović se na kraju sednice zahvalio učesnicima na konstruktivnom razgovoru i sugestijama i članovima Odbora predložio sledeće zaključke: „1.Neophodna je prohodnost informacija da bi matična država mogla na najbolji način da pomogne svojim sugrađanima koji žive u drugim država. Zbog toga je potrebno permanentno unapređenje informisanja putem elektronskih medija, interneta i savremenih elektronskih sistema komunikacije, organizovanja tradicionalnih manifestacija i konferencija, distribucije publikacija koje sadrže informacije o nacionalnom identitetu, kulturi, tradiciji. Neophodno je sufinansiranje projekata iz oblasti informisanja, pri čemu treba obezbediti dodatne obuke za pripremu projekata koji se odnose na medije dijaspore i srba u regionu, ali i unaprediti proces monitoringa i evaluaciju realizovanih projekata, sa naglskom na monitoring u smislu mentorstva nad realizacijom projekata i pružanju podrške iz matice;

2. Iznaći načine kako bi predstavnicima srpskih medija u inostranstvu bili dostupni sadržaji novinskih agencija iz Srbije;

3. U smislu objektivnog, pravovremenog i tačnog informisanja dajemo podršku saradnji, novim kontaktima i razvoju medijske mreže srpske dijaspore;

4. Postoji potreba da se formira „online” razmena za video i audio sadržaj koji tretira teme dijaspore i srba u regionu. ova razmena bi omogućila jednostavno plasiranje materijala medija dijaspore i redakcija srba iz regiona, koji se tiču aktivnosti srpskih zajednica u dijaspori i regionu;

5. Podržava se predlog da se na RTS-u emituje posebna emisija o položaju Srba u regionu;

6. Da se sednice odbora ovakvog tipa održavaju dva puta godišnje;

7. Redefinisanje položaja „Međunarodnog radija Srbija“ u smislu informacija, koje će na određen način koristiti Srbima u regionu i Srbima u dijaspori.“

Predloženi zaključci su jednoglasno usvojeni.

Sednica je završena u 14,20 časova.

Obrađen tonski snimak je sastavni deo ovog zapisnika.

SEKRETAR ODBORA PREDSEDNIK ODBORA

Vesna Matić Vukašinović Dr Janko Veselinović